SANParke, vakbonde sluit ooreenkomsSANParke SANParke het Donderdag aangekondig dat die geskil tussen hom en sy werkers rondom lone en diensvoorwaardes opgelos is. Reynold Thakhuli, woordvoerder vir SANParke, het in ’n verklaring gesê SANParke en drie vakbonde het die geskil vroeg Woensdagaand besleg en die partye het onmiddellik tot ’n ooreenkoms gekom. Dít volg nadat die toerismereus vroeër vandeesweek aangekondig het dat van sy parke Vrydag gesluit sal wees weens ŉ beplande staking. Dié staking sou na verwagting slegs een dag lank duur en spesifiek in die Krugerwildtuin by die Paul Kruger-hek plaasvind. Volgens Thakhuli is ’n vergadering egter betyds tussen SANParke en die meerderheidsvakbonde Hospersa en Nupsaw belê waar ŉ kollektiewe ooreenkoms gesluit en onderteken is. Die ooreenkoms sluit ŉ salarisaanpassing van 8% en meer voordele in. Volgens Thakhuli sal enige beplande protesoptrede vir Vrydag dus nie voortgaan nie. Fundisile Mketeni, uitvoerende hoof van SANParke, het die ooreenkoms verwelkom. “Ons is bly dat die ooreenkoms deur die meerderheidsvakbonde aanvaar is. Dit wys dat die welvaart van werkers eerste gestel is. As werkgewer het ons ŉ billike en gebalanseerde aanbod ingedien wat nie werk in die gedrang sal bring nie en die organisasie sal help om voort te gaan met sy bewaringsmandaat. “Ons wil ook diegene wat van plan is om ons parke te besoek verseker dat ons wel oop is. Kom geniet u natuur-erfenis,” het Mketeni gesê.